DA se hoofamptenaar bedank(Foto: DA) Die DA se hoofamptenaar, Paul Boughey, het Donderdag bedank. Boughey was vyf jaar lank uitvoerende hoof by die DA se nasionale hoofkantoor in Kaapstad. Hy het bedank kort voor ŉ verslag oor die toekoms van die party, waarin die afskaffing van sy pos na berig word blykbaar aanbeveel is, voor die DA se federale raad moes dien. Die verslag is opgestel deur ŉ paneel aangestel deur die DA-leier, Mmusi Maimane. Na verstaan word bevind die paneel ook dat Maimane moet bedank na aanleiding van die party se agteruitgang in vanjaar se verkiesing, maar anders as Boughey het Maimane glo aangedui hy wil nie bedank nie. Die DA se federale raad vergader dié naweek in Johannesburg om te besluit watter aanbevelings in die verslag om te aanvaar, asook om ŉ nuwe voorsitter vir die party se federale raad te verkies in die plek van James Selfe, wat ná 19 jaar in die pos uitgetree het. Die vier kandidate is Athol Trollip, Thomas Walters, Mike Waters en Helen Zille. In sy bedankingsbrief het Boughey die hoogste lof vir die DA, en spesifiek vir Maimane en Selfe, uitgespreek. In reaksie op Boughey se bedanking het die DA se nasionale woordvoerder, Solly Malatsi, Boughey vir sy bydrae bedank en hom alles van die beste vir die toekoms toegewens.